**Facebook Messenger** on Metan kehittämä pikaviestin, joka on integroitu Facebookin verkkosivulle. Facebook Messengeristä on saatavilla pakettikooltaan normaalia Messengeriä pienempi ja ominaisuuksiltaan rajoitettu Facebook Messenger Lite, joka on tarkoitettu kehittyville markkinoille. Facebook Messenger oli aluksi mainokseton, mutta tammikuussa 2017 Facebook lisäsi Messengerin kotinäkymään mainoksia rajatuilla alueilla.

Alustatuki
----------

Facebook Messenger on integroitu Facebookin selainversioon, ja siitä on saatavilla myös oma selainversio. Facebook Messenger -sovellus on saatavilla Windows 10:lle ja mobiilisovelluksena Androidille, iOS:lle sekä Windows 10 Mobilelle. Messenger-sovellus tuli maaliskuussa 2014 saataville myös Windows Phone -puhelimille, mitä ennen Messengeriä saattoi käyttää Windows Phonella kolmannen osapuolen tekemillä epävirallisilla sovelluksia. Heinäkuuhun 2014 asti Messengeristä ei ollut iPadeille optimoitua sovellusta, vaan niillä piti käyttää iPhonelle suunnatun sovelluksen venytettyä versiota. Messengerin tuki Windows Phone 8:lle ja Windows Phone 8.1:lle loppui maaliskuussa 2017.

Ominaisuudet
------------

Facebook Messengerin tekstimuotoisia viestejä voi elävöittää emojeilla ja tarroilla. Kirjoitettaessa viestiä näppäimistön yläpuolella on palkki, jossa on pikavalintoja erilaisille Messengerin toiminnoille. Tekstimuotoisten viestien lisäksi Messengerillä voi lähettää kuvia, videoita, ääniviestejä ja GIF-animaatioita. Messengerissä voi käydä kavereiden kanssa ryhmäkeskusteluja, korkeintaan kuuden käyttäjän ryhmävideopuheluja ja äänipuheluja ryhmässä Ryhmille voi määrittää nimen ja tunnuskuvan. Messenger näyttää ensin ne kaverit, joiden kanssa käyttäjä on viestitellyt eniten.

Facebook Messenger oli aluksi käytettävissä vain Facebook-tilillä, mutta siihen lisättiin kesäkuussa 2015 mahdollisuus kirjautua sisään pelkästään nimen, puhelinnumeron ja kuvan avulla. Facebook pyrki laajentamaan Messengerin käyttäjäkuntaa tyrkyttämällä Facebook-tilin käyttöä niille Facebook-tilin omistaville käyttäjille, jotka kirjautuivat Messengeriin ilman Facebook-tiliä. Helmikuusta 2016 lähtien Messengerin Android-sovelluksessa on ollut mahdollisuus käyttää useita käyttäjätilejä. Kesäkuussa 2016 julkaistun Messengerin päivityksen myötä puhelimen yhteystiedoissa olevat puhelinnumerot yhdistettiin Facebook-tietoihin ja Messenger-käyttäjille alettiin näyttää kaikki yhteystiedoissa olevien henkilöiden profiilit, vaikkeivät he olisi Facebook-kavereita.

### Snapchatista kopioidut ominaisuudet

Messengerissä otettiin Ranskassa marraskuussa 2015 testikäyttöön Snapchatista inspiraationsa saanut ominaisuus, joka poistaa lähetetyt viestin tunnin kuluttua. Tunnin ajastus aktivoitui klikkaamalla viestin vieressä olevaa tiimalasia. Viestin poistumisen jälkeen sen kohdalle viestikenttään jäi tyhjä tila, joten vastaanottaja sai tiedon viestin lähettämisestä.

Messengeriin lisättiin joulukuussa 2016 Snapchatista kopioitu Oma päivä -ominaisuus, jossa voi julkaista 24 tuntia näkyvissä olevia kuvia ja videoita. Nämä postaukset näkyvät Facebook-kavereille ja henkilöille, joilla on lähettänyt Messenger-viestejä. Oma päivä -ominaisuus tuli maailmanlaajuisesti saataville maaliskuussa 2017. Uudistuksen yhteydessä Messengeriin lisättiin Snapchatin kameraa muistuttava kameranäkymä, jossa kuvia ja videoita voi koristaa filttereillä ja niiden päälle voi piirtää.

### Tekstiviestit

Kesäkuussa 2016 Messengerin Android-versio alkoi pyytää pääsyä tekstiviestien lähettämisen oletussovellukseksi. Hyväksymällä pyynnön Facebook saa tiedon siitä, ketkä milloinkin viestittelevät keskenään. Tekstiviestit erotetaan normaalisti sinisistä Messenger-viesteistä violetilla taustalla.

### Pelit

Messengerista paljastui helmikuussa 2016 toiminto, joka mahdollistaa shakin pelaamisen kirjoittamalla yksityisviestiin "@fbchess play". Messengerin shakkipelissä nappuloita ohjataan merkintätavalla, jossa nappula yhdistetään tavoitteena olevan ruudun koordinaattiin. Facebook lisäsi Messengeriin maaliskuussa 2016 ilmestyneen päivityksen myötä pääsiäismunana yksinkertaisen koripallopelin, joka aukeaa klikkaamalla lähettämäänsä koripalloemojia. Jalkapallon Euroopan-mestaruuskilpailujen kunniaksi Facebook lisäsi Messengeriin kesäkuussa 2016 jalkapallon pompauttelupelin, joka aukeaa klikkaamalla lähettämäänsä jalkapalloemojia.

Messengeriin ja Facebookin uutissyötteeseen lisättiin marraskuussa 2016 HTML5-pohjainen *Instant Games* -ominaisuus, joka mahdollisti pelien pelaamisen Facebook-kavereiden kanssa. Julkaisuhetkellä pelejä oli 17 ja palvelu oli saatavilla 30 maassa.

### Chatbotit

Facebook julkisti huhtikuussa 2016 F8-kehittäjätapahtumassa keskustelun omaisesti toimivat botit ja ohjelmointirajapinnan, jolla yritykset voivat luoda omia bottejaan Messengeriin. Samalla Messengerin kautta alettiin lähettää mainosviestejä käyttäjille, jotka olivat ottaneet yritykseen yhteyttä aiemmin. Aluksi botit kykenivät tekemään lähinnä avainsanoihin perustuvia tietohakuja yksityiskeskusteluissa.

### Virtuaaliavustaja M

Facebookin pitkään Messengeriin kehittämä virtuaaliavustaja M laajeni huhtikuussa 2017 saataville kaikille yhdysvaltalaiskäyttäjille. Se suosittelee käyttäjälleen keskustelun perusteella erilaisia toimintoja. Aluksi niitä olivat tarrat keskustelussa, sijainnin jakaminen, äänestykset ryhmäkeskustelussa, Uber- ja Lyft-kyydin tilaaminen sekä rahasiirron pyytäminen ja antaminen.

Suosio
------

Facebook Messengerillä oli huhtikuussa 2014 reilut 200 miljoonaa käyttäjää. Kun Facebook pakotti käyttäjänsä lataamaan Messengerin poistamalla kesällä 2014 viestitoiminnot mobiilisovelluksestaan, Messengerin käyttäjämäärät nousivat nopeasti. Lokakuussa 2014 Messengerillä oli yli 500 miljoonaa aktiivista käyttäjää. Vuoden 2016 alussa Messengerillä oli 800 miljoonaa kuukausittain aktiivista käyttäjää. Huhtikuussa 2016 Messengerillä oli 900 miljoonaa kuukausittain aktiivista käyttäjää. Facebook Messenger oli toukokuussa 2016 Android-laitteiden suosituin pikaviestin 49 valtiossa. Kesäkuussa 2016 Facebook poisti keskustelumahdollisuuden myös mobiiliverkkosivuiltaan. Messenger ylitti 21. heinäkuuta 2016 miljardin kuukausittaisen aktiivisen käyttäjän rajapyykin, mikä teki siitä maailman toiseksi suosituimman pikaviestimen.

Turvallisuus ja yksityisyys
---------------------------

Messengerin päästä päästä -salausta käyttävät viestit tulivat kaikille käyttäjille lähetettäviksi vasta lokakuussa 2016. Viestit eivät kuitenkaan ole automaattisesti salattuja. Salaus oli alussa saatavissa vain yhdelle laitteelle kerrallaan. Toukokuusta 2017 asti salattuja keskusteluja on voinut jatkaa muilla laitteilla. Facebook lukee automaattisesti kaikki Messenger-viestit päähän päähän salattuja viestejä lukuun ottamatta saadakseen dataa kohdennettuun mainontaan.

Elokuussa 2019 selvisi että Facebook on tallentanut käyttäjien käymiä äänikeskusteluja. Keskusteluja on jaettu sadoille yhtiön palkkaamille alihankkijoille, jotka ovat litteroineet keskustelut tekstiksi. Yhtiön mukaan tarkoituksena oli kehittää tekoälyn kykyä tulkita puhetta. Facebookin mukaan käyttäjät ovat antaneet tähän luvan. Puheluiden kuuntelu lopetettiin kun se tuli julkiseksi.

Lähteet
-------

1. ↑  Lehtiniitty, Markus: Facebook julkaisi Messenger Liten – kevyempi tapa Messenger-viestitellä *Mobiili.fi*.  3.10.2016. Viitattu 17.4.2017.
2. ↑  Lehtiniitty, Markus: Mainokset tulevat Facebook Messengeriin *Mobiili.fi*.  26.1.2017. Viitattu 17.4.2017.
3. ↑  Pitkänen, Manu: Facebook julkaisi Messengeristä selainversion *AfterDawn*.  8.4.2015. Viitattu 17.4.2017.
4. ↑  Lehtiniitty, Markus: Facebookin Messenger – nyt myös Windows-puhelimille *Mobiili.fi*.  6.3.2014. Viitattu 17.4.2017.
5. ↑  Konttinen, Erno: Facebook Messenger muuttui Androidilla ja iOS:lla – tämä on uutta *Mobiili.fi*.  14.11.2013. Viitattu 17.4.2017.
6. ↑  Konttinen, Erno: Facebook Messenger rantautuu nyt myös Applen iPadeille *Mobiili.fi*.  3.7.2014. Viitattu 17.4.2017.
7. ↑  Lehtiniitty, Markus: Facebook Messenger -tuki loppuu Windows Phonesta *Mobiili.fi*.  27.3.2017. Viitattu 16.4.2017.
8. 1 2 3  Laakso, Janne: Facebookin Messengeriä voi Androidilla pian käyttää myös tekstiviestittelyyn *Mobiili.fi*.  15.6.2016. Viitattu 17.4.2017.
9. ↑  Lehtiniitty, Markus: Facebook Messengeriin ja Spotifyhin merkittävät muutokset – myös Androidilla *Mobiili.fi*.  1.5.2014. Viitattu 17.4.2017.
10. 1 2  Lehtiniitty, Markus: Facebook Messengeriin muutos: mukana kaksi uutta toimintoa *Mobiili.fi*.  28.3.2014. Viitattu 17.4.2017.
11. ↑  Lehtiniitty, Markus: Facebook Messenger uudistuu taas: nyt tulivat ryhmävideopuhelut *Mobiili.fi*.  19.12.2016. Viitattu 17.4.2017.
12. 1 2  Kärkkäinen, Henrik: Nyt tarkkana: Facebook kaappaa tekstiviestisi itselleen *Digitoday*.  17.6.2016. Viitattu 17.4.2017.
13. 1 2  Haikala, Niko: Facebook Messenger toimii myös ilman Facebook-tiliä *Mobiili.fi*.  25.6.2015. Viitattu 17.4.2017.
14. ↑  Ahonen, Valtteri: Facebook Messenger tukee nyt useampia käyttäjätilejä *Puhelinvertailu*.  20.2.2016. Viitattu 17.4.2017.
15. 1 2 3  Kärkkäinen, Henrik: Näyttääkö Facebook Messenger sinulle tämän ilmoituksen? Ole tarkkana *Digitoday*.  21.6.2016. Viitattu 17.4.2017.
16. 1 2 3  Rautio, Samppa: Facebook kokeilee Snapchat-tyylistä ominaisuutta – viestit katoavat tunnin kuluessa *YleX*.  14.11.2015. Viitattu 17.4.2017.
17. ↑  Lehtiniitty, Markus: Facebook Messenger uudistui - huomasitko muutoksen? *Voice.fi*.  11.12.2016. Viitattu 17.4.2017.
18. ↑  Savolainen, Jani: Facebook Messengeriin uusi päivitys - muuttaa koko sovelluksen idean *Iltalehti*.  13.12.2016. Viitattu 17.4.2017.
19. ↑  Lehtiniitty, Markus: Facebook Messengerin mullistus on täällä jäädäkseen *Mobiili.fi*.  9.3.2017. Viitattu 17.4.2017.
20. ↑  Lehtiniitty, Markus: Huomasitko jo? Facebook Messengeriin raju uudistus myös Suomessa *Mobiili.fi*.  11.12.2016. Viitattu 17.4.2017.
21. 1 2  Salainen kikka paljastui: Näin voit pelata shakkia Facebookissa *Talouselämä*.  4.2.2016. Viitattu 17.4.2017.
22. ↑  Laakso, Janne: Facebookin Messenger päivittyi – mukana uusi piilotettu peli *Mobiili.fi*.  18.3.2016. Viitattu 17.4.2017.
23. ↑  Haikala, Niko: Ryhdy mestarifutaajaksi – uusi piilotettu peli saapui Facebook Messengeriin *Mobiili.fi*.  16.6.2016. Viitattu 17.4.2017.
24. ↑  Laakso, Janne: Facebook tuo pelit Messengeriin – Pac-Man, Space Invaders ja monta muuta kavereiden kesken pelattaviksi *Mobiili.fi*.  29.11.2019. Viitattu 17.4.2017.
25. 1 2 3  Lehtiniitty, Markus: Facebook paljasti Messenger-uudistuksen: yritykset tulevat botteina keskustelukumppaneiksesi *Mobiili.fi*.  12.4.2016. Viitattu 17.4.2017.
26. ↑  Pitkänen, Manu: Messengeriin kaivattu muutos – Bottien käyttö laajenee *Puhelinvertailu*.  30.3.2017. Viitattu 17.4.2017.
27. 1 2 3  Lehtiniitty, Markus: Facebook Messengerin M laajentui – tekoälysuositukset osaksi keskusteluja *Mobiili.fi*.  7.4.2017. Viitattu 16.4.2017.
28. 1 2 3  Konttinen, Erno: Facebook Messengerin käyttö kasvoi rajusti – muutamassa kuukaudessa +150% *Mobiili.fi*.  10.11.2014. Viitattu 17.4.2017.
29. ↑  Lehtiniitty, Markus: Mainokset tulevat Facebook Messengeriin – aikataulu paljastui *Mobiili.fi*.  19.2.2016. Viitattu 17.4.2017.
30. ↑  Laakso, Janne: WhatsApp, Facebook Messenger ja muut – näin jakautuvat Androidin suosituimmat viestisovellukset eri maissa *Mobiili.fi*.  26.5.2016. Viitattu 17.4.2017.
31. ↑  Haikala, Niko: Messenger-pakko on täällä taas – Facebook ajaa käyttäjät pois selaimesta *Mobiili.fi*.  4.6.2016. Viitattu 17.4.2017.
32. ↑  Haikala, Niko: Facebook kerää jälleen miljardeja – Messenger ylitti kunnioitettavan virstanpylvään *Mobiili.fi*.  21.7.2016. Viitattu 17.4.2017.
33. ↑  Vähäkainu, Matti: Facebook vahvistaa asemaansa pikaviestimien ylivaltiaana *AfterDawn*.  22.7.2016. Viitattu 17.4.2017.
34. 1 2 3  Lehtiniitty, Markus: Näin otat käyttöön salaiset viestiŧ Facebook Messengerissä *Mobiili.fi*.  5.10.2016. Viitattu 17.4.2017.
35. ↑  Haikala, Niko: Salaiset keskustelut tekevät tuloaan Messengeriin – kaikki chatit eivät kuitenkaan ole suojassa *Mobiili.fi*.  8.7.2016. Viitattu 17.4.2017.
36. ↑  Messenger Starts Testing End-to-End Encryption with Secret Conversations  18.5.2017. Facebook. Viitattu 9.6.2017. (englanniksi)
37. ↑

Aiheesta muualla
----------------

* Verkkosivut

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Pikaviestintäpalvelut ja -ohjelmat |
| --- |
|  |
| Tekstipainotteiset | 
* Element
* IRC (mIRC, Irssi, ircII, Trillian)
* ICQ
* Kik Messenger
* Meetro
* Mercury Messenger
* Miranda IM
* Pidgin
* Psi
* Slack
* Talk
* Xfire

 |
|  |
| Teksti ja puhelut | 
* Telegram
* WhatsApp
* iChat
* Signal
* KakaoTalk
* Wickr Me

 |
|  |
| Multimediapainotteiset | 
* Snapchat

 |
|  |
| Palvelut, joissa on pikaviestin | 
* Facebook Messenger
* Google Hangouts (Google Talk)
* Skype (Skype for Business)
* Zoom
* Microsoft Teams
* Discord

 |
|  |
| Lakkautetut palvelut | 
* Windows Live / MSN Messenger
* TextSecure
* Meebo
* AOL Instant Messenger (AIM)

 |
|  |
| 
* Katso myös:
* Videoneuvottelu

 |

 |


|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Meta Platforms |
| --- |
|  |
| Tuotteet | 

|  |  |
| --- | --- |
| Sovellukset | 
* Facebook
	+ Sovellusalusta
* Instagram
	+ Seuratuimmat käyttäjät
	+ Threads
* Mapillary
* Meta AI
* Meta Quest Platform
* Messenger
* WhatsApp
* Workplace

 |
|  |
| Laitteet | 
* Meta Portal
* Oculus Quest

 |
|  |
| Ohjelmointikielet | 
* Hack
* HHVM
* Phabricator
* React

 |

 |
|  |
| Henkilöstö | 
* Mark Zuckerberg (perustaja, CEO)
* Dustin Moskovitz (perustaja)
* Eduardo Saverin (perustaja)
* Chris Hughes (perustaja)
* Andre McCollum (perustaja)

 |
|  |
| Muut | 
* *The Social Network*
* F8

 |

 |